b"\n_START_ARTICLE_\nUussuomalainen\n_START_SECTION_\nUussuomalaisuus kulttuurissa\n_START_PARAGRAPH_\nMonet ensimm\xc3\xa4isen ja toisen polven maahanmuuttajat ovat tunnettuja kulttuurivaikuttajia Suomessa. Uussuomalaisia kirjailijoita ovat mm. Toivo Flink, Neil Hardwick, Alexis Kouros, Zinaida Lind\xc3\xa9n, Harri Istv\xc3\xa1n M\xc3\xa4ki, Hella Wuolijoki, Jutta Zilliacus, Arvi Perttu, Ranya Paasonen, Jim Thompson, Umayya Abu-Hanna ja Wilson Kirwa. Esimerkiksi kirjailija Sofi Oksanen k\xc3\xa4sittelee kirjoissaan ja n\xc3\xa4ytelmiss\xc3\xa4\xc3\xa4n n\xc3\xa4kym\xc3\xa4tt\xc3\xb6mien uussuomalaisten naisten asemaa. Suomalaiseksi tai virolaiseksi h\xc3\xa4n ei halua itse\xc3\xa4\xc3\xa4n m\xc3\xa4\xc3\xa4ritell\xc3\xa4. \xc3\x84idinkieli on kirjailijalle kuitenkin t\xc3\xa4rke\xc3\xa4,\n_START_SECTION_\nUussuomalainen festivaali\n_START_PARAGRAPH_\nUussuomalaiset ovat ottaneet omakseen  Maailma kyl\xc3\xa4ss\xc3\xa4 -festivaalin, joka sai alkunsa Vaasan Kehitysmaaseurassa 1980-luvun puoliv\xc3\xa4liss\xc3\xa4 kansalaistoiminnassa syntyneest\xc3\xa4 Mahdollisuuksien torista, joka pian levisi ymp\xc3\xa4ri Suomea. Uussuomalaiset ovat olleet kantavana voimana Mahdollisuuksien toreilla ja Maailma kyl\xc3\xa4ss\xc3\xa4 -festivaalissa alusta pit\xc3\xa4en. Helsingin Mahdollisuuksien torista kasvoi ensimm\xc3\xa4inen t\xc3\xa4ysmittainen Maailma kyl\xc3\xa4ss\xc3\xa4 -festivaali vuonna 1995, josta on tullut suurin uussuomalaisten tapahtuma Suomessa.\n_START_SECTION_\nArvostelua\n_START_PARAGRAPH_\nMonikulttuurisuuteen tutkijanty\xc3\xb6ss\xc3\xa4\xc3\xa4n perehtynyt valtiotieteiden tohtori Iivi Anna Masso on arvostellut verkkolehti Uuden Suomen kolumnissaan termi\xc3\xa4 uussuomalainen sanahirvi\xc3\xb6n\xc3\xa4, jonka avulla puolueet vain v\xc3\xa4rv\xc3\xa4\xc3\xa4v\xc3\xa4t maahanmuuttajaedustajia kalastelemaan maahanmuuttajien \xc3\xa4\xc3\xa4ni\xc3\xa4. H\xc3\xa4nen mukaansa toisen polven suomalainen on suomalainen ja \xe2\x80\x9dpoliittisten puolueiden 'maahanmuuttajaosasto' kuulostaa juuri sellaiselta Kafkan apinah\xc3\xa4kilt\xc3\xa4, johon 'uussuomalaiset' laitetaan n\xc3\xa4ytille samaan aikaan, kun oikeat ihmiset hoitavat oikeita asioita.\xe2\x80\x9d"